Bankasaga

Þetta bréf barst mér í gær.

- - -

Sú stefna stjórnvalda að allt skuli vera uppi á borðinu er lofsverð. Í anda þess kemur afrakstur 10 mínútna gúgls sem sýnir hvernig velstæður banki með 110 milljónir punda í innlánum var keyptur á 21,3 milljónir punda, árið 2006 og tveimur árum síðar er hann kominn í greiðslustöðvun. Oft hefur verið spurt hvað hafi orðið um peningana. Enn er beðið svars.

Bankasaga í þremur köflum.

1. kafli:

4. september 2006. Frétt frá Kauphöllinni

„Landsbankinn hefur gert samkomulag um kaup á Cheshire Guernsey Limited (CGL), banka með höfuðstöðvar á eynni Guernsey í Ermasundi. Seljandi er Cheshire Building Society í Bretlandi.

Kaupverðið er 1,2 milljónir sterlingspunda auk greiðslu fyrir eigið fé félagsins (20,1 milljón pund skv. uppgjöri 30.júní). CGL býr að traustum og góðum hópi viðskiptavina og hentar vel sem innlánsbanki fyrir alþjóðlega fjárfesta sem tengjast Bretlandseyjum. Kaupin gefa Landsbankanum færi á að ná skjótri og öruggri fótfestu á markaði fyrir alþjóðleg innlán og leggja þar með góðan grunn að áframhaldandi uppbyggingu alþjóðlegrar innlánastarfsemi.

Cheshire Building Society stóð að stofnun CGL árið 1997 með það að markmiði að bjóða breskum og alþjóðlegum sparifjáreigendum upp á innlán í sterlingspundum. Heildarinnlán nema nú um 110 milljónum sterlingspunda. CGL býður viðskiptavinum sínum upp á úrval reikninga sem ýmist eru með föstum eða breytilegum vöxtum og eru bundnir til mislangs tíma. Landsbankinn mun bæta og breikka úrval sparnaðarleiða; svo sem með því að bjóða upp á netreikninga og innlánsreikninga fyrir stofnanir og fyrirtæki. Daglegur rekstur CGL verður í höndum samstarfsaðila Landsbankans á Guernsey…..

Nánari upplýsingar veita Halldór J. Kristjánsson (s. 820 6399) og Sigurjón Þ. Árnason (s. 898 0177) bankastjórar Landsbankans.“

2. kafli

Viðskiptablaðið, haustið 2008.

„Þann 24.október næstkomandi munu IceSave-reikningseigendur halda til fundar við skiptastjóra Landsbankans á Guernsey og leggja fram áætlun þess efnis að ná öllu því sparifé sem tapaðist til baka. Skiptastjóri Landsbankans á Guernsey hefur sagt að aðeins verði hægt að greiða 30 pens fyrir hvert pund sem var inn á sparireikningum Landsbankans.

Meðal þeirra sem lagt verður til er að Heritable Bank, sem einnig er í eigu gamla móðurfélags Landsbankans, greiði Landsbankanum á Guernsey skuldir sínar við síðarnefnda bankann. Heritable fór í greiðslustöðvun í kjölfar þjóðnýtingar Landsbankans.”

3. kafli

Hvað gerðist??

Lausleg þýðing á hluta greinar af vefsíðu Depositors Action Group.

„Landsbanki Guernsey stóð vel, að því er virtist, þar til, hann var settur í greiðslustöðvun 7. október, 2008. Fátítt er að fyrirtæki fari í greiðslustöðvun með hreina eign, í þessu tilfelli rúmlega 22 milljónir punda. Fulltrúi Deloitte og Touche sagði 9. október og ítrekaði síðan 11. október eftirfarandi:

“Meginástæðan fyrir erfiðleikum bankans er færsla fjármagns til Heritable Bank, annars dótturfyrirtækis Landsbankans sem nú er í greiðslustöðvun.”

Í fréttatilkynningu frá Deloitte kemur fram að sparifjáreigendur fái greidd 30 pens fyrir hvert 1 pund, úr lausafé bankans. Hin 70 prósentin? Í sömu tilkynningu kemur fram að 52 milljónir punda séu í fasteignalánum út á breskar fasteignir, en 36 milljónir punda hafi verið færðar til Heritable-bankans og 13 milljónir punda til Landsbanka Íslands.“